
Nigella sativa olajának és Gaultheria procumbens illóolajának gyulladáscsökkentő szerepe kontakt dermatitisz modellben

BEVEZETÉS: A Nigella sativa, azaz feketeköménymag zsírosolaját az arab és iszlám országokban már évszázadok óta alkalmazzák többek között étkezési, kozmetikai és gyógyászati célokra. A Gaultheria procumbens, a kúszó fajdbogyó illóolaját napjainkban külsőleg gyakran használják gyulladáscsökkentő és ízületi megbetegedések esetén. Kutatásunk során arra voltunk kíváncsiak, hogy ez a két, empirikusan használt anyag milyen hatással van az allergiás bőrgyulladásra.
ANYAGOK ÉS MÓDSZEREK: Kutatásunk során az oxazolon-indukálta kontakt dermatitisz egérmodellt választottuk, amely a IV-es típusú túlérzékenységi reakciót modellezi. A kísérlet első fázisa az oxazolonnal való szenzibilizáció, ezt követi az elicitáció, majd a fülödéma és a vérátáramlás mérése, végül a terminálás. A mintákkal további szövettani, citokin- és MPO-méréseket tervezünk.
EREDMÉNYEK: A kísérleteink során az oxazolon 24 óra alatt szignifikánsan megnövelte az ödémát és a vérátáramlást a fülben az etanolos kontrollhoz viszonyítva, ez a változás a kísérleti idő 72-ik órájáig megmaradt. Ebben az időpontban mind a feketeköménymag zsírosolaj, mind a kontroll parafinolajban oldott 10%-os kúszó fajdbogyó illóolaj kis mértékben, a feketeköménymag zsírosolajban oldott 10%-os kúszó fajdbogyó illóolaj pedig már 48 óra után szignifikánsan csökkentette az oxazolon-indukálta ödémát. Minden vizsgált minta csökkentette az oxazolon-indukálta vérátáramlás-növekedést, bár ez a változás csupán egy esetben, a feketeköménymag-fajdbogyó kombinációnál volt szignifikáns.
KONKLÚZIÓ: Eredményeink alapján mind a feketeköménymag zsírosolaja, mind a kúszó fajdbogyó illóolaja alkalmas lehet az allergiás bőrgyulladás kezelésének kiegészítésében, a kettő kombinációja viszont még eredményesebbnek bizonyult, melynek hátterében szinergista hatást feltételezünk. A minták szövettani elemzése valamint a citokin- és MPO-mérés eredményei további adatokkal szolgálhatnak a hatásmechanizmus feltárásában.
 
 



